Ŋwanejee ko bɛ he akɛ, Biblia mli shishijee tsɔɔmɔi ni wɔsusu he nɛɛ eha osumɔ Yehowa waa. Esa akɛ oya nɔ ofee nibii ni baaha suɔmɔ nɛɛ mli awa. (1 Petro 2:2) Ja otee nɔ otsi obɛŋkɛ Nyɔŋmɔ kɛtsɔ e-Wiemɔ lɛ kasemɔ nɔ dani obaaná naanɔ wala.—Kanemɔ Yohane 17:3; Yuda 21.\nBe mli ni Nyɔŋmɔ he nilee ni oyɔɔ lɛ faa lɛ, ohemɔkɛyeli lɛ mli baawa waa. Hemɔkɛyeli baaha osa Nyɔŋmɔ hiɛ. (Hebribii 11:1, 6) Ebaatsirɛ bo ni otsake otsui ní ofee tsakemɔi ní obaaná he sɛɛ yɛ oshihilɛ mli.—Kanemɔ Bɔfoi lɛ Asaji 3:19.\n2. Mɛni baaha mɛi aná Nyɔŋmɔ he nilee ni oná lɛ he sɛɛ?\nObaanyɛ oná okɛ Yehowa teŋ wekukpaa krɛdɛɛ ko mli ŋɔɔmɔ\nEkã shi faŋŋ akɛ, obaasumɔ ni ogba mɛi nɔ ni okase lɛ—wɔ fɛɛ wɔsumɔɔ ni wɔkɛɛ mɛi sanekpakpa. Beni oyaa nɔ okaseɔ Biblia lɛ, obaakase bɔ ni okɛ Biblia lɛ baatsu nii kɛgbála hemɔkɛyeli ni oyɔɔ yɛ Yehowa kɛ sanekpakpa lɛ mli lɛ mli.—Kanemɔ Romabii 10:13-15.\nMɛi pii gbaa amɛnanemɛi loo amɛwekumɛi sanekpakpa lɛ, ni amɛkɛ no jeɔ shishi. Okɛ hiɛshikamɔ atsu nii. Kaakɛɛ amɛ akɛ amɛjamɔ lɛ ejaaa, moŋ lɛ kɛɛmɔ amɛ nibii ni Nyɔŋmɔ ewo shi akɛ ebaafee lɛ. Kaimɔ hu akɛ bei pii lɛ mɛi náa bɔ ni ofeɔ onii yɛ mlihilɛ mli lɛ he miishɛɛ fe nɔ ni owieɔ.—Kanemɔ 2 Timoteo 2:24, 25.\n3. Mɛɛ wekukpaa baanyɛ akã okɛ Nyɔŋmɔ teŋ?\nNyɔŋmɔ Wiemɔ lɛ ni oookase lɛ baaha oda yɛ mumɔŋ. No sɛɛ lɛ, wekukpaa krɛdɛɛ ko baabakã okɛ Yehowa teŋ. Obaanyɛ obatsɔ enɔ̃, ni ebaabu bo eshi eweku lɛ mli bii anɔ.—Kanemɔ 2 Korintobii 6:18.\n4. Te ooofee tɛŋŋ oya hiɛ?\nKɛ́ otee nɔ okase Nyɔŋmɔ Wiemɔ lɛ, no baanyɛ aha oya hiɛ yɛ mumɔŋ. (Hebribii 5:13, 14) Kɛɛmɔ Yehowa Odasefonyo ko koni ekɛ wolo ni ji Mɛni Biblia lɛ Tsɔɔ Diɛŋtsɛ? lɛ atsu nii ni ekɛ bo akase Biblia lɛ. Kɛ́ otee nɔ okase Nyɔŋmɔ Wiemɔ lɛ waa lɛ, obaaye omanye yɛ wala gbɛ ni onyiɛ nɔ lɛ mli.—Kanemɔ Lala 1:1-3; 73:27, 28.\nSanekpakpa lɛ jɛ Yehowa, miishɛɛ Nyɔŋmɔ lɛ ŋɔɔ. Kɛ́ okɛ ewebii lɛ bɔ gbagbalii lɛ, no baanyɛ aha otsi obɛŋkɛ lɛ kpaakpa. (Hebribii 10:24, 25) Kɛ́ otee nɔ omia ohiɛ kɛfee nibii ni saa Yehowa hiɛ lɛ, no tsɔɔ akɛ ootao omɔ anɔkwa wala lɛ—naanɔ wala mli. Lɛɛlɛŋ, Nyɔŋmɔ ni oootsi obɛŋkɛ lɛ lɛ ji nɔ ni hi fe fɛɛ ni obaanyɛ ofee.—Kanemɔ 1 Timoteo 1:11; 6:19.